b"\n_START_ARTICLE_\nEl Caf\xc3\xa8 de la Marina\n_START_SECTION_\nSinopsi\n_START_PARAGRAPH_\nL'obra testimonia les vacances estiuenques que Sagarra passava al Port de la Selva i presenta un caf\xc3\xa8 mariner, on una noia, Caterina, ha estat abandonada pel seu amant i ha hagut d'avortar. La seva tristor es posa de manifest quan la seva germana Rosa es casa amb Rafel, un jove pescador, mentre ella ha de suportar els rumors i xiuxiueigs que es produeixen al caf\xc3\xa8 on treballa, on la intimitat no existeix. En aquest ambient nom\xc3\xa9s podr\xc3\xa0 casar-se amb un desconegut marxant de peix de Banyuls de la Marenda, m\xc3\xa9s gran que ella. Mentrestant, es va desenvolupant un amor secret i latent envers Claudi, un pescador geni\xc3\xbct i alcoh\xc3\xb2lic que vol marxar a Am\xc3\xa8rica, com a via d'escapament, ja que no veu futur al poble. Al final tot se soluciona amb el casament entre ells dos, que havien estat presentats com dos perdedors durant tota l'obra.\n_START_SECTION_\nAdaptacions\n_START_PARAGRAPH_\nFou estrenada el 14 de febrer de 1933 al Teatre Romea amb una companyia encap\xc3\xa7alada per Maria Vila i Pius Dav\xc3\xad, amb Maria Morera. Des d'aleshores ha estat una pe\xc3\xa7a del repertori cl\xc3\xa0ssic de Sagarra representada en diverses ocasions; l'\xc3\xbaltima vegada va ser durant la temporada 2002/2003, al Teatre Nacional de Catalunya. Aquest darrer muntatge d'El Caf\xc3\xa8 de la Marina el va dirigir Rafel Duran i hi van participar els actors i actrius Mireia Aixal\xc3\xa0, Jordi Banacolocha, Lurdes Barba, Jaume Bernet, Laura Conejero, Carles Cruces i Pep Farr\xc3\xa9s, entre d'altres._NEWLINE_L'any 2015 Televisi\xc3\xb3 de Catalunya en va estrenar una adaptaci\xc3\xb3 televisiva dirigida per S\xc3\xadlvia Munt i protagonitzada per Marina Salas i Pablo Derqui._NEWLINE_L'obra ha tingut, tamb\xc3\xa9, dues adaptacions al cinema: la primera l'any 1933, dirigida per Dom\xc3\xa8nec Pruna i Ozerans, i la segona l'any 2014, dirigida per S\xc3\xadlvia Munt."